'నైపుణ్య భారత్‌'లో ఊడుతున్న ఉద్యోగాలు!
- దేశంలో విద్యార్థులు, ఉద్యోగుల స్కిల్స్‌ను
ఏ మాత్రం పెంచని మోడీ 'నైపుణ్య భారత్‌' పథకం
- సర్కారు పథకాలు ప్రచారానికే పరిమితం
- యువతకు చేరువకాని 'స్కిల్‌' డెవలప్‌మెంట్‌
- 'జాబ్‌ లాస్‌'కు బాటలు వేస్తున్న 'క్యాష్‌ లెస్‌
- ఉద్యోగాలను కోల్పోతున్న బ్యాంకింగ్‌ సిబ్బంది?
- ఎస్‌బీఐనందు రెండేండ్లలో 10% మంది ఇంటికే
- 6,096 మందికి హెచ్‌డీఎఫ్‌సీ ఉద్వాసన
- ఎస్‌బీఐ, హెచ్‌డీఎఫ్‌సీ దారిలో మరిన్ని బ్యాంకులు
- కడవేర్గు
స్వచ్ఛభారత్‌ పథకంతో స్వచ్చమైన భారతాన్ని రూపొందిస్తామని మేకిన్‌ ఇండియా, నైపుణ్య భారత్‌ పథకాలతో దేశ ప్రజల ఉపాధి అవకాశాలను పెంచుతామని, డిజిటల్‌ ఇండియా పథకం ద్వారా క్యాష్‌ లెస్‌ లావాదేవీలను ప్రోత్సహించి..అక్రమార్కుల ఆగడాలను కట్టడి చేస్తామని.. చెప్పిన మాటే చెప్పి, తిప్పి తిప్పి చెప్పి ప్రజలను మభ్యపెడుతూ పాలక వర్గాలు ఆడుతున్న రాజకీయ క్రీడలో మళ్ళీ సామాన్యుడే బలవుతుండటం విచారకరం. 2014 నవంబర్‌లో ఎంతో ఆడంబరంగా ప్రారంభమైన ప్రధాని మోడీ 'మన్‌ కీ బాత్‌' కార్యక్రమ మొదటి ఎపిసోడ్‌లో.. యువకుల నైపుణ్యాభివద్ధికి సంబంధించి తమ ప్రభుత్వం ఏం చెయ్యడానికైనా సిద్ధంగా ఉందని గౌరవ ప్రధాన మంత్రివర్యులు పేర్కొనడాన్ని చూసిన అప్పటి జనం..రానున్న కాలంలో దేశంలోని యువకుల భవితకు, వారి ఉద్యోగ భరోసాకు ఎటువంటి ఢోకా ఉండదని అనుకున్నారు.. కానీ, ప్రస్తుత పరిస్థితులు అందుకు భిన్నంగా ఉండటం గమనార్హం.
నైపుణ్య భారత్‌ అంటే ఇదేనా? :
గత వారం రోజుల కాలంలో జరిగిన పరిణామాలను గమనిస్తే దేశంలో సాంకేతిక, నైపుణ్య తదితర అంశాల్లో విద్యార్థులు, ఉద్యోగుల ప్రతిభ అత్యంత పేలవంగా ఉన్నట్టు వెల్లడైంది. మరి దీనికి కారణం ఎవరన్నది ఇప్పుడు ఆలోచించాల్సిన విషయం. రెండు రోజుల క్రితం..భారతదేశంలోని 500కు పైగా కాలేజీలకు చెందిన సుమారు 36,000 మంది ఇంజనీరింగ్‌ విద్యార్థులపై ఉద్యోగార్ధి ప్రోగ్రామింగ్‌ నైపుణ్యాలను అంచనా వేసేందుకు నిర్వహించే ఆటోమేటా పరీక్షను ఎంప్లారుబిలిటీ అసెస్‌మెంట్‌ కంపెనీ యాస్పైరింగ్‌ మైండ్స్‌ సంస్థ నిర్వహించగా..సుమారు 95 శాతం మంది ఇంజనీర్లు సాఫ్ట్‌ వేర్‌ డెవలప్‌మెంట్‌ ఉద్యోగాలకు పనికిరారని తేలడం అందర్నీ విస్మయానికి గురిచేసింది. అందులో పెక్కు కాలేజీలు ప్రభుత్వం అందించే నిధులు, స్కిల్‌ ఇండియా మొదలగు అనుబంధ కార్యక్రమాల పరిధిలో ఉండటం గమనార్హం. అంటే, కేంద్ర ప్రభుత్వం నిర్వహిస్తున్న పథకాలు విద్యార్థులకు ఎంత గొప్పగా ఉపయోగపడుతున్నాయో అర్ధం చేసుకోవచ్చు. అంతేనా, దేశంలో మూడో అతిపెద్ద సాఫ్ట్‌ వేర్‌ సేవల సంస్థ విప్రో పనితీరు మదింపు ప్రక్రియ పేరుతో సుమారు 600 మంది ఉద్యోగులను (ఈ సంఖ్య అనధికారికంగా రెండు వేలని ఊహాగానాలు ఉన్నాయి) ఇంటికి పంపడం, అంతకు మునుపు ఇన్ఫోసిస్‌, కాగ్నిజెంట్‌, క్యాప్‌ జెమినీ వంటి బడా సంస్థలు సైతం ట్రెయినీగా ఉన్న ఉద్యోగులను వివిధ కారణాలతో తీసివేయడం తెలిసిందే! మరికొన్ని సంస్థలైతే ఆటోమేషన్‌, ప్రాజెక్టులు లేవనే సాకుతో ఫ్రెషర్లను కొలువులకు తీసుకోకపోవడం వల్ల వృత్తి విద్య కోర్సును పూర్తి చేసిన లక్షలాది మంది విద్యార్థులు స్థాయికి తగ్గ కొలువును చెయ్యలేక మిడి మిడి జీతంతో అవస్థలు పడుతున్నారు. ఇలాంటి విద్యార్థులు, ఉద్యోగార్థులను సర్కారు పట్టించుకోవడం లేదన్న విమర్శలు సైతం లేకపోలేదు. ఇది ఇలాగే కొనసాగితే.. మేకిన్‌ ఇండియా, నైపుణ్య భారత్‌ విజయవంతమైందని ఎలా చెప్పగలం ?
పొగ పెడుతున్న 'క్యాష్‌ లెస్‌ ఇండియా'
అక్రమార్కుల ఆగడాలను కట్టడి చేసేందుకు నోట్ల రద్దు కార్యక్రమాన్ని ప్రవేశపెట్టి, ఆ తర్వాత డిజిటల్‌ పేమెంట్ల ప్రహసనంతో వార్తల్లోకెక్కిన మోడీ.. అక్రమార్కుల నల్లధనాన్ని ఎంత వరకు కట్టడి చేశారో తెలియదు గానీ, మధ్యతరగతి ప్రజల జీవనాధారాన్ని మాత్రం తుంచేశారన్నది జరుగుతున్న సంఘటనలను చూస్తే తెలుస్తున్నది. తాజాగా, భారత దేశంలో రెండో అతిపెద్ద ప్రయివేటు రంగ బ్యాంకింగ్‌ దిగ్గజం హెచ్‌డీఎఫ్‌సీ గడిచిన రెండో త్రైమాసికంలో ఏకంగా 6,096 మంది ఉద్యోగులను తొలగించినట్టు ప్రకటించి అందర్నీ ఆశ్చర్యపరిచింది. సంస్థ చరిత్రలోనే ఒక మూడు నెలల కాల వ్యవధిలో ఇంత మంది ఉద్యోగులను తొలగించడం ఇదే తొలిసారని బ్యాంకింగ్‌ నిపుణులు పేర్కొనడాన్ని చూస్తే, సదరు బ్యాంకు ఎందుకు ఈ నిర్ణయాన్ని తీసుకుందో అర్ధం చేసుకునే అవసరం ఎంతైనా ఉన్నది. హెచ్‌డీఎఫ్‌సీ బ్యాంక్‌ డిప్యూటీ ఎండీ పరేష్‌ సుక్తాంకర్‌ మాట్లాడుతూ.. బ్యాంకును వీడి రాజీనామా చేసి వెళ్లిపోతున్న వారి స్థానంలో కొత్త ఉద్యోగులను ప్రస్తుతం తీసుకోవడం లేదని, డిజిటల్‌ లావాదేవీల సంఖ్య పెరుగుతూ, బ్యాంకులకు వచ్చే కస్టమర్ల సంఖ్య తగ్గడంతో, తమ సేవలను రీ బ్యాలెన్స్‌ చేసుకోవడానికే ఉద్యోగులను తీసివేస్తున్నామని ఆయన పేర్కొన్నారు. అంటే, ఓ విధంగా మోడీ ప్రవేశపెట్టిన క్యాష్‌ లెస్‌ లావాదేవీలు బ్యాంకింగ్‌ రంగంలో రాణించాలనుకుంటున్న యువత ఆశలపై నీళ్ళను చల్లేదిగా ఉందని పలువురు అభిప్రాయపడుతుండటాన్ని కాదనగలమా? కాగా, డిజిటల్‌ చర్యల కారణంగా రానున్న రెండేండ్ల కాలంలో దిగ్గజ బ్యాంకుగా అవతరించిన ఎస్‌బీఐ తన ఉద్యోగుల సంఖ్యను 10 శాతం తగ్గించబోతున్నట్టు ఇదివరకే పేర్కొనడం గమనార్హం. ప్రభుత్వాలు ఆచరణలో పెట్టే కార్యక్రమాలు ప్రజలకు భరోసానివ్వాలి. కానీ, ప్రస్తుత పాలకులు పేరుకోసం తీసుకొస్తున్న పథకాలు పౌరుల పాలిట పాశానాన్ని తలపిస్తుండటం నిజంగా విచారకరం.
మీ స్నేహితులకు రికమెండ్ చెయ్యండి